MT Il-Ġurnal Uffiċjali tal-Unjoni Ewropea L 159/1

REGOLAMENT TAL-KUMMISSJONI (UE) 2017/1016

tal-14 ta' Ġunju 2017

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-benżovindiflupir, għall-klorantraniliprol, għad-deltametrin, għall-etofumesat, għall-alossifop, għall-iżolat Ħafif VC1 tal-Virus tal-Mużajk tal-Pepino, għall-iżolat Ħafif VX1 tal-Virus tal-Mużajk tal-Pepino, għall-oksatijapiprolin, għall-pentijopirad, għall-piraklostrobin, għall-ispirotetramat, għaż-żejt tal-ġirasol, għat-tolklofos-metil u għat-trineksapak f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b'mod partikulari l-Artikolu 5(1) u l-Artikolu 14(1)(a) tiegħu,

Billi:

(1) Il-livelli massimi ta' residwi (l-MRLs) għall-benżovindiflupir, għad-deltametrin, għall-etofumesat, għall-alossifop, għall-piraklostrobin, għat-tolklofos-metil u għat-trineksapak ġew stabbiliti fl-Anness II tar-Regolament (KE) Nru 396/2005. Għall-klorantraniliprol, għall-pentijopirad u għall-ispirotetramat ġew stabbiliti MRLs fil-Parti A tal-Anness III ta' dak ir-Regolament. Ma ġie stabbilit l-ebda MRL speċifiku għall-iżolat Ħafif VC1 tal-Virus tal-Mużajk tal-Pepino, għall-iżolat Ħafif VX1 tal-Virus tal-Mużajk tal-Pepino, għall-oksatijapiprolin u għaż-żejt tal-ġirasol, u dawk is-sustanzi ma ġewx inklużi fl-Anness IV ta' dak ir-Regolament, allura għalihom japplika l-valur prestabbilit ta' 0,01 mg/kg stabbilit fl-Artikolu 18(1)(b) tiegħu.

(2) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva deltametrin fuq il-krafes, il-bużbież ta' Firenze u r-rabarbru tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(3) Fir-rigward tal-alossifop, tressqet applikazzjoni bħal din għall-għeruq tat-tursin u għall-kurrat. Fir-rigward tal-pentijopirad, tressqet applikazzjoni bħal din għall-berquq, għall-ħawħ, għax-xgħir u għall-ħafur. Fir-rigward tal-piraklostrobin, tressqet applikazzjoni bħal din għall-krafes, għall-ispinaċi, għall-weraq tal-pitravi, għall-witloof, għall-fażola u għall-piżelli bil-miżwed, għall-piżelli mingħajr miżwed, għall-krafes u għall-bużbież ta' Firenze. Fir-rigward tal-ispirotetramat, tressqet applikazzjoni bħal din għar-rummien, għal “ħxejjex oħra tal-għeruq u tuberi” u għall-għeruq taċ-ċikwejra. Fir-rigward tat-tolklofos-metil, tressqet applikazzjoni bħal din għall-patata.

(4) Skont l-Artikolu 6(2) u (4) tar-Regolament (KE) Nru 396/2005 tressqet applikazzjoni għall-benżovindiflupir li jintuża fuq il-pomu, l-għeneb tal-inbid, il-patata, il-“ħxejjex tropikali mill-għeruq u t-tuberi”, l-artiċokks, is-solanacea, il-kukurbiti, il-legumi, iż-żerriegħa tal-kittien, iż-żerriegħa tal-peprin, iż-żerriegħa tar-rapa, iż-żerriegħa tal-mustarda, iż-żerriegħa tal-qoton, iż-żerriegħa tal-Camelina sativa, ix-xgħir, il-qamħirrun, il-ħafur, is-segala, il-qamħ, il-ġinġer u ż-żagħfran tal-Indja u li jinsab fil-fwied tar-ruminanti u għat-trineksapak li jintuża fuq iż-żerriegħa tal-peprin. L-applikanti jsostnu li l-użijiet awtorizzati ta' dawk is-sustanzi fuq għelejjel bħal dawn fl-Amerka ta' Fuq u fl-Awstralja jwasslu għal residwi ogħla mill-MRLs stabbiliti fir-Regolament (KE) Nru 396/2005 u li jeħtieġ li jkun hemm MRLs ogħla minn dawn biex jiġu evitati l-ostakli kummerċjali għall-importazzjoni ta' dawn l-għelejjel.

(5) Fis-27 ta' Ġunju 2016, f'konformità mal-Artikolu 53 tar-Regolament (KE) Nru 1107/2009 tal-Parlament Ewropew u tal-Kunsill (2), ir-Renju Unit għarraf lill-Kummissjoni li awtorizza t-tqegħid fis-suq ta' prodott għall-protezzjoni tal-pjanti li fih is-sustanza attiva klorantraniliprol biex jintuża fuq il-ħops minħabba tifqigħa mhux mistennija tal-ispeċijiet tal-Lepidotteri. Din l-awtorizzazzjoni kienet miżura neċessarja minħabba li t-tifqigħa tal-ispeċijiet tal-Lepidotteri ma setgħetx titrażżan bi kwalunkwe mezz raġonevoli ieħor. Ir-Renju Unit innotifika wkoll l-awtorizzazzjoni lill-Istati Membri l-oħra, lill-Kummissjoni u lill-Awtorità skont l-Artikolu 18(4) tar-Regolament (KE) Nru 396/2005 bl-għan li jiġi ffissat MRL temporanju għall-ħops.

(6) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' valutazzjoni tressqu lill-Kummissjoni.

(7) L-Awtorità Ewropea dwar is-Sigurtà fl-Ikel, minn hawn 'il quddiem imsejħa “l-Awtorità”, ivvalutat l-applikazzjonijiet u r-rapporti ta' evalwazzjoni u eżaminat b'mod partikulari r-riskji għall-konsumaturi u, fejn rilevanti, għall-annimali, u tat l-opinjonijiet motivati tagħha dwar l-MRLs proposti (3). L-Awtorità+ għaddiet dawn l-opinjonijiet lill-applikanti, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(8) Fl-opinjoni motivata tagħha dwar il-benżovindiflupir l-Awtorità kkonkludiet li fir-rigward tal-użu tiegħu fuq il-kukurbiti tal-qoxra li ma tittikilx, id-dejta mressqa ma kinitx biżżejjed biex jiġi stabbilit MRL ġdid. Għalhekk għandhom jinżammu l-MRLs eżistenti.

(9) Fir-rigward tal-użu tal-klorantraniliprol fuq il-ħops, l-Awtorità pproponiet tliet MRLs differenti għal dak il-prodottli għandhom jitqiesu mill-maniġers tar-riskju. Peress li m'hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness III tar-Regolament (KE) Nru 396/2005 fil-livell ta' 10 mg/kg, li huwa dderivat billi jitnaqqsu l-provi tar-residwi b'fattur ta' 3, peress li dawn kienu sopravalutati f'termini tan-numru ta' applikazzjonijiet u tar-rata ta' applikazzjoni. Dan l-MRL għandu jkun stabbilit bħala wieħed validu temporanjament sal-31 ta' Diċembru 2020.

(10) F'dak li għandu x'jaqsam mal-applikazzjonijiet l-oħrajn kollha, l-Awtorità kkonkludiet li kienu ssodisfati r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumaturi għal 27 grupp speċifiku Ewropew tal-konsumaturi, il-modifiki fl-MRLs li talbu l-applikanti kienu aċċettabbli mil-lat tas-sikurezza tal-konsumaturi. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir b'konsum estrem tal-prodotti rilevanti ma wrew li kien hemm riskju li jinqabżu d-doża aċċettabbli ta' kuljum jew id-doża akuta ta' referenza.

(11) Għall-etofumesat, għall-iżolat Ħafif VC1 tal-Virus tal-Mużajk tal-Pepino, għall-iżolat Ħafif VX1 tal-Virus tal-Mużajk tal-Pepino u għall-oksatijapiprolin, l-Awtorità bagħtet il-konklużjonijiet tagħha dwar l-evalwazzjoni bejn il-pari tal-valutazzjoni tar-riskju tal-pestiċidi ta' dawk is-sustanzi attivi (4).

(12) Għall-etofumesat, l-Awtorità rrakkomandat li jiġu stabbiliti MRLs għall-pitravi, għall-pitravi taz-zokkor u għall-weraq tal-pitravi. Għall-iżolat Ħafif VC1 tal-Virus tal-Mużajk tal-Pepino u għall-iżolat Ħafif VX1 tal-Virus tal-Mużajk tal-Pepino hija rrakkomandat li dawk is-sustanzi jiddaħħlu fl-Anness IV tar-Regolament (KE) Nru 396/2005. Għall-oksatijapiprolin, hija rrakkomandat li jiġu stabbiliti MRLs għall-għeneb tal-mejda, għall-patata, għat-tadam, għall-brunġiel, għall-kukurbiti b'qoxra li tittiekel, għall-bettieħ, għall-ħass u għall-weraq tad-dielja tal-għeneb. F'konformità mal-linji gwida eżistenti tal-Unjoni dwar l-estrapolazzjoni tal-MRLs, huwa xieraq li jiġi stabbilit l-istess valur tal-MRL tal-għeneb tal-mejda għall-għeneb tal-inbid.

(13) Il-Kummissjoni kkonsultat lil-laboratorji ta' referenza tal-Unjoni Ewropea dwar il-limiti ta' kwantifikazzjoni x-xierqa. Fir-rigward tal-oksatijapiprolin, dawk il-laboratorji kkonkludew li għal ċertu prodotti bażiċi l-iżvilupp tekniku jeżiġi li jiġu stabbiliti limiti speċifiċi ta' kwantifikazzjoni.

(14) Iż-żejt tal-ġirasol ġie approvat bħala sustanza bażika bir-Regolament ta' Implimentazzjoni tal-Kummissjoni (UE) 2016/1978 (5). Il-Kummissjoni tqis li l-inklużjoni ta' dik is-sustanza fl-Anness IV tar-Regolament (KE) Nru 396/2005 hija xierqa.

(15) Abbażi tal-opinjonijiet motivati tal-Awtorità u tal-konklużjonijiet tagħha u filwaqt li jitqiesu l-fatturi rilevanti tas-suġġett ikkunsidrat, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(16) Għalhekk ir-Regolament (KE) Nru 396/2005 għandu jiġi emendat kif xieraq.

(17) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II, III u IV tar-Regolament (KE) Nru 396/2005 qed jiġu emendati skont l-Anness ta' dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-14 ta' Ġunju 2017. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(3) Ir-rapporti xjentifiċi tal-EFSA huma disponibbli onlajn fuq: http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities. EFSA Journal 2016;14(12):4644 [30 pp.].

Reasoned opinion on the setting of a temporary maximum residue level for chlorantraniliprole in hops. EFSA Journal 2016;14(11):4638 [16 pp.].

Reasoned opinion on the modification of the existing maximum residue levels for deltamethrin in celery, Florence fennel and rhubarb. EFSA Journal 2017;15(1):4683 [24 pp.].

Reasoned opinion on the modification of MRLs for haloxyfop-P in parsley root and leek. EFSA Journal 2016;14(10):4608 [13 pp.].

Reasoned opinion on the modification of the existing maximum residue levels for penthiopyrad in stone fruits and cereals. EFSA Journal 2016;14(12):4648 [19 pp.].

Reasoned opinion on the modification of the existing maximum residue levels for pyraclostrobin in various crops. EFSA Journal 2017;15(1):4686 [22 pp.].

Reasoned opinion on the modification of the existing maximum residue level for tolclofos-methyl in potatoes. EFSA Journal 2017;15(2):4730 [25 pp.].

Reasoned opinion on the setting of import tolerance for trinexapac in poppy seed. EFSA Journal 2016;14(11):4636 [15 pp.].

Reasoned opinion on the setting of maximum residue levels for spirotetramat in pomegranates and various vegetables. EFSA Journal 2017;15(1):4684. [22 pp.].

(4) Conclusion on the peer review of the pesticide risk assessment of the active substance ethofumesate. EFSA Journal 2016;14(1):4374 [141 pp.].

Conclusion on the peer review of the pesticide risk assessment of the active substance Mild Pepino mosaic virus isolate VC1. EFSA Journal 2016;14(12):4651 [23 pp.].

Conclusion on the peer review of the pesticide risk assessment of the active substance Mild Pepino mosaic virus isolate VX1. EFSA Journal 2016;14(12):4650 [22 pp.].

Conclusion on the peer review of the pesticide risk assessment of the active substance oxathiapiprolin. EFSA Journal 2016;14(7):4504 [89 pp.].

(5) Ir-Regolament ta' Implimentazzjoni tal-Kummissjoni (UE) 2016/1978 tal-11 ta' Novembru 2016 li japprova s-sustanza bażika żejt tal-ġirasol skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011 (ĠU L 305, 12.11.2016, p. 23).